Գարիկ Սարգսյան

**Գարիկ Մնացականի Սարգսյան** (), հայ քաղաքական գործիչ, Արարատի նախկին մարզպետ (2018 թվականի հունիսի 1-ից 2020 թվականի դեկտեմբերի 9-ը), ՀՀ պետական գույքի կառավարման կոմիտեի նախկին նախագահ (2021-2022)։ ՀՀ Արարատի մարզի Վեդիի քաղաքապետ։

## Կենսագրություն
Գարիկ Սարգսյանը ծնվել է 1987 թվականի նոյեմբերի 17-ին Նոր Կյանք գյուղում։

1994-2004 թվականներին սովորել է Նոր Կյանք գյուղի միջնակարգ դպրոցում։ Դպրոցն ավարտել է գերազանց առաջադիմությամբ։

2004 թվականին ընդունվել է Երևանի պետական համալսարանի «Միջազգային հարաբերություններ» ֆակուլտետի «Դիվանագիտություն» բաժին։

2005-2007 թվականներին ծառայել է Հայաստանի զինված ուժերում։

Զորացրվելուց հետո՝ 2007 թվականից, շարունակել է ուսումը։ Բակալավրիատն ավարտել է 2010 թվականին։

2010-2012 թվականներին սովորել է ԵՊՀ «Եվրոպական ուսումնասիրությունների կենտրոն (*CES*)»-ում՝ ստանալով մագիստրոսի աստիճան՝ եվրոպագետի որակավորմամբ։

Հայաստանում աշխատանք չգտնելով՝ 2012-2015 թվականներին մեկնել է Ռուսաստանի Դաշնություն, որտեղ զբաղվել է ձեռնարկատիրական գործունեությամբ։

2016 թվականի ապրիլյան քառօրյա պատերազմից հետո՝ «Քաղաքացիական պայմանագիր» կուսակցության ջոկատի հետ մեկնել է Արցախ՝ մասնակից լինելու սահմանի պաշտպանությանը։

## Հասարակական-քաղաքական գործունեություն
2015 թվականի մայիսի 30-ից հանդիսանում է «Քաղաքացիական պայմանագիր» կուսակցության հիմնադիր անդամ։ Նախաձեռնող խմբի կազմում մասնակցել է կուսակցության կանոնադրության և ծրագրի մշակման աշխատանքներին։ Ղեկավարել է «Քաղաքացիական պայմանագիր» կուսակցության Նոր Կյանքի տարածքային կառույցը։

2016 թվականի սեպտեմբերի 18֊ին ընտրվել է Նոր Կյանքի համայնքապետ։

2016 թվականի հոկտեմբերի 30-ին ընտրվել է «Քաղաքացիական պայմանգիր» կուսակցության վարչության անդամ։

2018 թվականի մայիսի 31-ին նշանակվել է Արարատի մարզպետ։

2018 թվականի դեկտեմբերի 9-ին կայացած արտահերթ խորհրդարանական ընտրություններում Արարատի մարզն ընդգրկող թիվ 5 ընտրատարածքում լինելով «Իմ քայլը» դաշինքի ռեյտինգային թեկնածուներից մեկը՝ ստացել է 22 604 ձայն։

2019 թվականի հունվարի 4-ին հրաժարվել է պատգամավորական մանդատից։

2020 թվականի դեկտեմբերի 8-ին հրաժարական է տվել Արարատի մարզպետի պաշտոնից։

2021 թվականի փետրվարի 1-ին նշանակվել է ՀՀ պետական գույքի կառավարման կոմիտեի նախագահ։

2021 թվականի դեկտեմբերի 5-ի Վեդիի ավագանու ընտրություններում գլխավորել է Քաղաքացիական պայմանագիր կուսակցության համամասնական ցուցակը։ Կուսակցությունը ստացել է 7690 ձայն կամ 39,12% ձայն։

2022 թվականի հունվարի 5-ին ազատվել է պետական գույքի կառավարման կոմիտեի նախագահի պաշտոնից, և նշանակվել ՀՀ Արարատի մարզի Վեդի համայնքի ղեկավարի պաշտոնակատար։

2022 թվականի Վեդիի ավագանու արտահերթ ընտրություններում կրկին գլխավորել է Քաղաքացիական պայմանագիր կուսակցության համամասնական ցուցակը (ստացել է 13139  կամ 57,54% ձայն) և ընտրվել Վեդիի քաղաքապետ։

## Ընտանիք
Ամուսնացած է, ունի մեկ դուստր և մեկ տղա։

## Տես նաև
* ՀՀ Արարատի մարզպետարան

## Ծանոթագրություններ

## Արտաքին հղումներ
* Նոր Կյանքում տեղի ունեցավ համայնքի ղեկավարի թեկնածու Գարիկ Սարգսյանի նախընտրական հանրահավաքը
* Նոր Կյանքում հաղթանակ է տարել ոչ թե ՔՊ կուսակցությունը, այլ Գարիկ Սարգսյան անձը. Կարեն Քոչարյան
* Նոր կյանք համայնքի ղեկավար Գարիկ Սարգսյանը՝ Արարատի մարզպետ 
* Նոր Կյանքի գյուղապետ Գարիկ Սարգսյանին բերման են ենթարկել Արտաշատի ոստիկանական բաժանմունք
* ՀՀ Արարատի մարզպետ

Կատեգորիա:1987 ծնունդներ
Կատեգորիա:Անձինք այբբենական կարգով
Կատեգորիա:Ապրող անձինք
Կատեգորիա:Արարատի մարզպետներ
Կատեգորիա:Հայ քաղաքական գործիչներ
Կատեգորիա:Նոյեմբերի 18 ծնունդներ
Կատեգորիա:Քաղաքացիական պայմանագիր կուսակցության անդամներ